Grozījumi likumā “Par atbilstības novērtēšanu”

1. Papildināt 1. pantu ar 13., 14., 15., 16., 17., 18., 19. un 20. punktu šādā redakcijā:

“13) **piedāvāt preci tirgū** – saimnieciskās darbības ietvaros pārdot, piegādāt vai citādi izplatīt preci par atlīdzību vai bez tās;

14) **laist preci tirgū** – pirmo reizi piedāvāt preci Eiropas Savienības tirgū;

15) **ražotājs** – fiziska vai juridiska persona, kas ražo preci vai kuras uzdevumā prece tiek izstrādāta vai ražota un kas laiž šo preci tirgū ar savu vārdu vai preču zīmi;

16) **pilnvarotais pārstāvis** – fiziska vai juridiska persona, kas ir reģistrēta Eiropas Savienībā un ir saņēmusi rakstisku ražotāja pilnvaru rīkoties tā vārdā, veicot konkrētus uzdevumus;

17) **importētājs** – fiziska vai juridiska persona, kas ir reģistrēta Eiropas Savienībā un kas laiž trešās valsts preci Eiropas Savienības tirgū;

18) **izplatītājs** – piegādes ķēdē iesaistīta fiziska vai juridiska persona, kas nav ražotājs vai importētājs un kas piedāvā preci tirgū;

19) **saimnieciskās darbības veicējs** – šā likuma izpratnē – ražotājs, pilnvarotais pārstāvis, importētājs, izplatītājs vai jebkura cita fiziska vai juridiska persona, kurai ir pienākumi saistībā ar preču ražošanu vai to, lai preces piedāvātu tirgū vai nodotu ekspluatācijā, vai kura, veicot komercdarbību, bez īpašumtiesībām uz iesaistītajām precēm sniedz vismaz divus no šādiem pakalpojumiem: glabāšana noliktavā, iesaiņošana, adresēšana un nosūtīšana, izņemot paku piegādes pakalpojumus, kas definēti Eiropas Parlamenta un Padomes 2018. gada 18. aprīļa Regulas (ES) 2018/644 par pārrobežu paku piegādes pakalpojumiem 2. panta 2. punktā, pasta pakalpojumus, kas saistīti ar pasta sūtījumu savākšanu, šķirošanu, pārvadāšanu un piegādi, un jebkādus citus kravas transporta pakalpojumus vai pasta pakalpojumus;

|  |
| --- |
| 20) **tirgus uzraudzība** – darbības un pasākumi, ko tirgus uzraudzības iestādes veic, lai nodrošinātu, ka preces atbilst prasībām, kas noteiktas nacionālajos un piemērojamajos Eiropas Savienības saskaņošanas tiesību aktos, un lai nodrošinātu to sabiedrības interešu aizsardzību, uz kurām attiecas minētie tiesību akti;” |

|  |  |
| --- | --- |
|  |  |

1. Papildināt 2. pantu ar vārdiem: “kā arī tirgus uzraudzības vispārīgos principus”.
2. Papildināt 3. pantu ar vārdiem: “kā arī nodrošināt, lai nepārtikas preces, kas tiek laistas un piedāvātas tirgū, atbilstu normatīvajos aktos noteiktajām prasībām attiecībā uz personu veselību un drošību, darba aizsardzību, patērētāju tiesību, vides, sabiedriskās kārtības un citu sabiedrības interešu aizsardzību.”.
3. Papildināt 4. pantu ar otro un trešo daļu šādā redakcijā:

“(2) Šā likuma III.1 nodaļas prasības attiecas uz nepārtikas precēm, kurām attiecībā uz personu veselību un drošību, darba aizsardzību, patērētāju tiesību, vides, sabiedriskās kārtības un citu sabiedrības interešu aizsardzību ir noteiktas prasības nacionālajos normatīvajos aktos vai Eiropas Savienības saskaņotajos normatīvajos aktos, kuri uzskaitīti Eiropas Parlamenta un Padomes 2019. gada 20. jūnija Regulas (ES) 2019/1020 par tirgus uzraudzību un produktu atbilstību un ar ko groza Direktīvu 2004/42/EK un Regulas (ES) Nr. 765/2008 un (ES) Nr. 305/2011 (turpmāk – Regula (ES) Nr. 2019/1020) 1. pielikumā.

(3) Šā likuma prasības piemērojamas tiktāl, cik citu normatīvo aktu speciālās tiesību normas nenosaka citādi.”

1. Papildināt 8. panta otro daļu pēc vārda “sfērā” ar vārdiem “(turpmāk – paziņotā institūcija)”.
2. Papildināt 8. pantu ar trešo daļu šādā redakcijā:

“(3) Ministru kabinets nosaka minimālos kritērijus paziņoto institūciju profesionālajai civiltiesiskajai apdrošināšanai, kā arī atlīdzināmo zaudējumu minimālos veidus.”

1. Papildināt likumu ar III1 nodaļu šādā redakcijā:

“III1 nodaļa. Tirgus uzraudzība

9.1 pants.

Saimnieciskās darbības veicēja pienākums ir ražot un laist tirgū tikai tādu preci, kas atbilst šā likuma 4. panta otrajā daļā minētajos normatīvajos aktos noteiktajām prasībām (turpmāk – noteiktajām prasībām).

9.2pants.

(1) Tirgus uzraudzības iestādes funkcijas noteiktā jomā veic iestāde, kurai šāda atbildība noteikta ar normatīvo aktu, nodrošinot pietiekamus finanšu un personāla resursus, kā arī nepieciešamos apstākļus atbilstošai pienākumu izpildei. Tirgus uzraudzības iestādes atbilstoši Regulai (ES) Nr. 2019/1020 kontrolē preču atbilstību noteiktajām prasībām vienlīdz efektīvi gan klātienes, gan distances, tai skaitā tiešsaistes tirdzniecībā.

(2) Tirgus uzraudzības iestāde izmanto tiesības un veic pienākumus neatkarīgi, neitrāli un objektīvi.

(3) Tirgus uzraudzības iestāžu darbību koordinē un to savstarpēju sadarbību sekmē Tirgus uzraudzības padome.

9.3pants.

(1) Tirgus uzraudzības iestāžu amatpersonas, īstenojot tirgus uzraudzību un kontroli savas kompetences ietvaros, ir tiesīgas:

1) kontrolēt preču atbilstību noteiktajām prasībām, tai skaitā bez speciālas atļaujas, maksas, citiem ierobežojumiem un iepriekšēja brīdinājuma, netraucēti apmeklējot preču tirdzniecības, uzglabāšanas, lietošanas un ražošanas vietas, saimnieciskās darbības veicēja izmantotās telpas, teritorijas vai transportlīdzekļus, veicot preču paraugu pārbaudes (priekštestēšanu), arī atverot iepakojumu, kā arī piesaistot pārbaudes veikšanā neatkarīgus ekspertus;

2) veikt saimnieciskās darbības veicēju iekšējo kontroles sistēmu pārbaudes, kā arī sniegt ieteikumus sistēmas uzlabojumiem, lai nodrošinātu preču atbilstību noteiktajām prasībām;

3) pieprasīt un bez maksas saņemt no saimnieciskās darbības veicēja, kā arī no fiziskajām un privāto tiesību juridiskajām personām informāciju (neatkarīgi no veida vai formāta un neatkarīgi no datu nesēja vai vietas, kurā tie tiek glabāti, kā arī mutvārdos), tai skaitā dokumentus, tehnisko dokumentāciju, tehniskās specifikācijas, datus vai cita veida informāciju par preces atbilstību un tehniskajiem aspektiem, tostarp piekļuvi iegultai programmatūrai, tiktāl, cik tas nepieciešams preces atbilstības kontrolei, kā arī informāciju par preces saņemšanas un piegādes ķēdi, un tirgū piedāvāto preču daudzumiem;

4) pieprasīt un bez maksas saņemt preču paraugus, veikt kontrolpirkumus preču paraugu iegādei (tai skaitā neatklājot pārbaudes faktu, neatklājot pārbaudes veicēju identitāti vai izmantojot citu pārbaudes veicēja identitāti) un organizēt preces laboratorisku vai cita veida ekspertīzi, arī tādu, kā rezultātā prece tiek neatgriezeniski mainīta, lai noteiktu preces atbilstību noteiktajām prasībām;

5) uz laiku, kas nepieciešams, lai novērtētu preču atbilstību noteiktajām prasībām, pārbaužu un ekspertīžu veikšanai, kā arī līdz galējā lēmuma pieņemšanai, apturēt preču ievietošanu tirgū, piedāvāšanu, pārdošanu vai izstādīšanu apskatei.

6) pieprasīt, lai paziņotā institūcija sniedz informāciju par EK tipa pārbaudes sertifikātu, ko tā ir piešķīrusi, atsaukusi vai atteikusi, tai skaitā sniegt testēšanas pārskatus un tehnisko dokumentāciju.

(2) Ministru kabinets nosaka kārtību, kādā tirgus uzraudzības iestādes preču paraugus pieprasa, saņem, veic kontrolpirkumus un rīkojas ar paraugiem pēc laboratoriskās vai cita veida ekspertīzes veikšanas.

(3) Izdevumus par preces vai pakalpojuma laboratorisku vai cita veida ekspertīzi un transportēšanu sedz tirgus uzraudzības iestāde.

(4) Ja konstatēts, ka prece neatbilst noteiktajām drošuma vai būtiskajām prasībām, izdevumus par ekspertīzi, kontrolpirkumu un transportēšanu atlīdzina:

1) ražotājs vai importētājs;

2) saimnieciskās darbības veicējs, kurš pirmais piegādājis Latvijas tirgū noteiktajām drošuma vai būtiskajām prasībām neatbilstošo preci, ja preces ražotājs vai importētājs nav reģistrēts Latvijā.

(5) Izplatītājam, kas atlīdzinājis tirgus uzraudzības iestādes izdevumus par ekspertīzi, kontrolpirkumu un transportēšanu, ir regresa prasījuma tiesības pret ražotāju vai importētāju, no kura iegādāta prece.

(6) Izdevumi atlīdzināmi piecu dienu laikā no izdevumus apliecinoša dokumenta saņemšanas dienas. Ja attiecīgā persona atsakās segt izdevumus, tirgus uzraudzības iestāde tos piedzen civilprocesuālā kārtībā.

9.4pants.

(1) Tirgus uzraudzības iestāde ir tiesīga publicēt informāciju par precēm, kurām konstatēta neatbilstība noteiktajām prasībām, tai skaitā preces identifikāciju, preces radīto risku, ja tāds pastāv, kā arī veiktās korektīvās darbības un pasākumus.

(2) Tirgus uzraudzības iestāžu amatpersonām ir aizliegts izpaust informāciju (izņemot publiski pieejamo informāciju), ko tās ieguvušas saistībā ar uzdevumu veikšanu iestādē. Šis aizliegums ir spēkā arī pēc dienesta attiecību izbeigšanās.

(3) Attēli, kas iegūti, veicot tirgus uzraudzību, uzskatāmi par publiski pieejamu informāciju un var tikt izmantoti informācijas sniegšanai par konstatētajām neatbilstošajām precēm.

9.5pants

 (1) Saimnieciskās darbības veicējam, konstatējot preces neatbilstību noteiktajām prasībām, ir pienākums veikt atbilstošas korektīvās darbības un pasākumus, lai nodrošinātu tās preces atbilstību noteiktajām prasībām, kuru tas laidis vai piedāvājis tirgū, tai skaitā:

1) novērst preces neatbilstību;

2) piestiprināt precei informāciju ar piemērotiem, skaidriem un viegli saprotamiem brīdinājumiem par iespējamiem riskiem vai pienācīgā laikā un atbilstošā veidā brīdināt gala lietotājus par iespējamiem riskiem, tai skaitā publicējot speciālus brīdinājumus, kā arī veikt konkrētus pasākumus preces drošuma garantēšanai pirms turpmākas preces pārdošanas – ja prece var radīt risku tikai noteiktos apstākļos vai noteiktām lietotāju grupām;

3) apturēt preces pārdošanu;

4) izņemt no tirgus vai atsaukt no gala lietotājiem preces, informējot sabiedrību par iespējamo risku;

5) veikt preces iznīcināšanu vai izjaukšanu.

 (2) Ja saimnieciskās darbības veicējam kļūst zināms vai tam kā lietpratējam vajadzēja zināt, ka prece, kuru tas laidis vai piedāvājis tirgū, neatbilst noteiktajām prasībām un rada risku, tam nekavējoties par to jāinformē attiecīgā tirgus uzraudzības iestāde.

9.6pants

 (1) Ja tirgus uzraudzības iestāde konstatē, ka prece neatbilst noteiktajām prasībām, tā ir tiesīga pieprasīt saimnieciskās darbības veicējam noteiktā termiņā veikt nepieciešamās korektīvās darbības.

(2) Ja saimnieciskās darbības veicējs tirgus uzraudzības iestādes noteiktajā laikā neveic atbilstošas korektīvās darbības labprātīgi, panākot preces atbilstību noteiktajām prasībām, tirgus uzraudzības iestāde ir tiesīga pieņemt vienu vai vairākus lēmumus, ar kuriem:

1) aizliedz preces piedāvāšanu tirgū;

2) uzdod veikt preces izņemšanu no tirgus;

3) uzdod veikt preces atsaukšanu no gala lietotājiem

4) uzdod veikt preces iznīcināšanu pienācīgā veidā.

(3) Ja saimnieciskās darbības veicējs nepilda tirgus uzraudzības iestādes lēmumu par šā panta otrajā daļā minētiem pasākumiem, tirgus uzraudzības iestāde ir tiesīga veikt preces atsaukšanu no gala lietotājiem, preces izņemšanu no tirgus, kā arī preces iznīcināšanu. Šādā gadījumā tirgus uzraudzības iestādes amatpersonai ir tiesības pieprasīt saimnieciskās darbības veicējam, kurš piedāvā preci tirgū, nodot preci iznīcināšanai. Tirgus uzraudzības iestādes amatpersona sagatavo aktu par preces izņemšanu, kurā norāda informāciju par preci, pieņemto lēmumu un saimnieciskās darbības veicēju, no kura prece izņemta.

(4) Preču iznīcināšanas izmaksas sākotnēji sedz tirgus uzraudzības iestāde un pieprasa izdevumus atlīdzināt saimnieciskās darbības veicējam, attiecībā uz kuru izdots šā panta otrajā daļā minētais lēmums. Izdevumi atlīdzināmi piecu dienu laikā no izdevumus apliecinoša dokumenta saņemšanas dienas. Ja attiecīgā persona atsakās segt izdevumus, tirgus uzraudzības iestāde tos piedzen Administratīvā procesa likumā noteiktajā kārtībā kā administratīvā akta piespiedu izpildes izmaksas.

9.7pants

(1) Patērētāju tiesību aizsardzības centrs, veicot tirgus uzraudzību tiešsaistes tirdzniecībā, tai skaitā pēc citu tirgus uzraudzības iestāžu lūguma, papildus 9.3 pantā noteiktajam, ir tiesīgs:

1) pieprasīt un saņemt no elektronisko sakaru komersanta Elektronisko sakaru likuma 70. panta 8.1daļā minētos noslodzes datus;

2) pieprasīt un saņemt augstākā līmeņa domēna reģistra vai domēna vārda reģistratūras rīcībā esošo informāciju par domēna vārda lietotāju un domēna vārda reģistrācijas līgumu;

3) pieprasīt un bez maksas saņemt informāciju tiešsaistes saskarnes atbildīgās personas noskaidrošanai, kas nepieciešama noteikto prasību uzraudzības veikšanai.

(2) Ja Patērētāju tiesību aizsardzības centrs vai cita tirgus uzraudzības iestāde konstatējusi, ka prece neatbilst noteiktajām prasībām, atbildīgais saimnieciskās darbības veicējs nav veicis atbilstošas korektīvās darbības un prece tiek piedāvāta tiešsaistes saskarnē, Patērētāju tiesību aizsardzības centrs ir tiesīgs pieprasīt, lai par tiešsaistes saskarni atbildīgais saimnieciskās darbības veicējs izņem no tiešsaistes saskarnes saturu attiecībā uz prasībām neatbilstošo preci vai sniedz brīdinājumu, kad lietotājs piekļūst tiešsaistes saskarnei.

(3) Ja saimnieciskās darbības veicējs nenodrošina šā panta otrajā daļā minētās darbības Patērētāju tiesību aizsardzības centra noteiktajā termiņā, Patērētāju tiesību aizsardzības centrs ir tiesīgs pieņemt vienu vai vairākus lēmumus, ar kuriem uzdod:

1) elektronisko sakaru komersantam ierobežot piekļuvi tiešsaistes saskarnei elektronisko sakaru tīklā;

2) elektronisko sakaru komersantam pārvirzīt lietotāju, kad tas piekļūst tiešsaistes saskarnei, uz tīmekļvietni vai citu tiešsaistes līdzekli, kurš tiek izmantots patērētāju brīdināšanai;

3) augstākā līmeņa domēna reģistram vai domēna vārda reģistratūrai nodrošināt domēna vārda atslēgšanu;

4) augstākā līmeņa domēna reģistram vai domēna vārda reģistratūrai aizliegt domēna vārda lietošanas tiesību nodošanu citām personām;

5) augstākā līmeņa domēna reģistram vai domēna vārda reģistratūrai nodot domēna vārda lietošanas tiesības iestādei, kas pieņem šo lēmumu;

6) informācijas sabiedrības pakalpojuma sniedzējam (tai skaitā mitināšanas pakalpojumu sniedzējam) izņemt, bloķēt vai ierobežot piekļuvi tiešsaistes saskarnei tiešsaistes vidē;

7) informācijas sabiedrības pakalpojuma sniedzējam izņemt saturu no tiešsaistes saskarnes.

(4) Ministru kabinets nosaka kārtību, kādā sagatavo un nosūta elektronisko sakaru komersantam, augstākā līmeņa domēna reģistram vai domēna vārda reģistratūrai, vai informācijas sabiedrības pakalpojumu sniedzējam šā panta trešajā daļā minēto lēmumu, kā arī lēmumā ietveramā pieprasījuma formu, lēmuma nosūtīšanas veidu, lēmuma izpildes un darbības termiņu.

9.8 pants

Šā likuma 9.6 panta otrajā daļā minētie lēmumi un 9.7 panta trešajā daļā minētais lēmums ir spēkā no to pieņemšanas brīža. Tirgus uzraudzības iestādes lēmumu var pārsūdzēt tiesā Administratīvā procesa likumā noteiktajā kārtībā. Lēmuma pārsūdzēšana neaptur tā darbību.

9.9pants.

(1) Tādu preču kontroli, kurām piemēro muitas procedūru “laišana brīvā apgrozībā”, veic muitas iestāde sadarbībā ar konkrētās jomas tirgus uzraudzības iestādi, tai skaitā pēc tirgus uzraudzības iestādes pamatota pieprasījuma, vai pamatojoties uz citas Eiropas Savienības dalībvalsts muitas iestādes sniegtu informāciju. Sadarbība notiek, pamatojoties uz Regulas (ES) 2019/1020 11. panta trešajā punktā noteikto

(2) Ja konkrētā jomā tirgus uzraudzību veic vairākas tirgus uzraudzības iestādes, Ministru kabinets nosaka atbildīgo iestādi sadarbībai ar muitas iestādi.

 (3) Muitas iestāde pēc tirgus uzraudzības iestādes pieprasījuma sniedz tās rīcībā esošās ziņas par preču importētājiem, nosūtītājiem, to ražotājiem un precēm (tai skaitā par to daudzumiem), kurām piemērota muitas procedūra “laišana brīvā apgrozībā”.

(4) Pēc tirgus uzraudzības iestādes pieprasījuma veicot Regulas (ES) Nr. 2019/1020 25. pantā noteiktās darbības, muitas iestāde ir tiesīga bez maksas izņemt preču paraugus un nodot tos tirgus uzraudzības iestādei, kas organizē preces laboratorisku vai cita veida ekspertīzi.

(5) Tirgus uzraudzības iestādes sniedz muitas iestādei informāciju par prioritāri kontrolējamām precēm vai to kategorijām, kā arī sadarbībā ar muitas iestādēm izstrādā drošuma un atbilstības pārbaudes lapas, kurās iekļauj kritērijus attiecīgo preču vai to kategoriju atbilstības izvērtēšanai.

(6) Muitas iestāde ņem vērā tirgus uzraudzības iestādes sniegto informāciju, piešķirot saimnieciskās darbības veicējam statusu, ko paredz Eiropas Parlamenta un Padomes 2013. gada 9. oktobra Regulas (ES) Nr. 952/2013, ar ko izveido Savienības Muitas kodeksu, 38. panta 1. punkts.

9.10pants.

(1) Tirgus uzraudzības iestādes informācijas apmaiņai, apkopošanai, apstrādei un glabāšanai šā likuma prasību izpildes nolūkā izmanto Regulas (ES) Nr. 2019/1020 34. pantā minēto informācijas un saziņas sistēmu, kuru var izmantot arī muitas dienesti.

(2) Informācijas apmaiņai ar muitas iestādēm var izmantot citu informācijas apmaiņas sistēmu, tai skaitā, izmantojot saskarni ar šā panta pirmajā daļā minēto informācijas un saziņas sistēmu, ja tāda ir izveidota, ciktāl to pieļauj Regula (ES) Nr. 2019/1020.

(3) Šā panta pirmajā daļā minētās informācijas un saziņas sistēmas lietotāju piekļuves tiesības administrē Ekonomikas ministrija.”

1. 16. pantā:

pirmo un trešo daļu izteikt šādā redakcijā:

“(1) Savstarpējo atzīšanu piemēro, ievērojot kārtību, kas noteikta Eiropas Parlamenta un Padomes 2019. gada 19. marta Regulā (ES) 2019/515 par citā dalībvalstī likumīgi tirgotu preču savstarpēju atzīšanu un Regulas (EK) Nr. 764/2008 atcelšanu (turpmāk – Regula (ES) Nr. 2019/515).”

“(3) Tiešās vai pastarpinātās pārvaldes iestāde, kas pieņem regulas (ES) Nr. 2019/515 2. pantā minēto lēmumu, vai šīs iestādes pilnvarota persona, kas veic pārvaldes uzdevumu saskaņā ar ārējo normatīvo aktu vai uz deleģēšanas līguma pamata, ievēro Regulas (ES) Nr. 2019/515 otrajā nodaļā noteiktās prasības, ja vien lēmums netiek pieņemts šīs regulas 2. panta 5. un 6. punktā minētajos gadījumos.”;

papildināt ar ceturto daļu šādā redakcijā:

“(4) Būtiskās prasības nepārtikas precēm, uz kurām neattiecas Eiropas Savienības saskaņotie normatīvie akti, pēc atbildīgās ministrijas priekšlikuma nosaka Ministru kabinets.”

1. Izteikt 18. panta pirmo un otro daļu šādā redakcijā:

“(1) Ekonomikas ministrija oficiālajā tīmekļvietnē publicē informāciju par produktu informācijas punktu, kuru uztur atbilstoši Regulas (ES) Nr. 2019/515 9. pantā noteiktajām prasībām.

(2) Ekonomikas ministrija produktu informācijas punkta darbību organizē un vada, ievērojot labas pārvaldības principu un Regulas (ES) Nr. 2019/515 9. pantā noteiktās prasības.”

1. Papildināt likuma Pārejas noteikumus ar 6. punktu šādā redakcijā:

“6. Šā likuma 16. panta ceturtajā daļā paredzētos noteikumus Ministru kabinets izdod līdz 2022. gada 31. decembrim.”

Ekonomikas ministrs Jānis Vitenbergs

Ekonomikas ministrijas valsts sekretārs Edmunds Valantis